# **Prosedyrer for prøveforelesning og disputas (doktorgradsprøven)**

Når ph.d.-kandidatens opplæringsdel og vitenskapelige avhandling er godkjent, er det klart for doktorgradsprøven som er siste steg på veien mot tildeling av en doktorgrad ved NMBU.

Forberedelser til disputasen  
På selve disputasdagen bør ph.d.-kandidaten (heretter kalt kandidaten), bedømmelseskomiteen og disputasleder møtes ca. en halv time før disputasen starter. Denne tiden brukes til å gå gjennom hvordan prøveforeles­ningen og disputasen vil forløpe. Det anbefales at kandidaten besøker disputasrommet på forhånd for å teste at alt utstyret fungerer.

# Prøveforelesning Formålet med prøveforelesningen er at kandidaten skal dokumentere sin evne til å tilegne seg kunnskaper ut over avhandlingens tema og evnene til å formidle disse i en forelesnings­situasjon. Det faglige nivået på forelesningen skal tilpasses som en forelesning til master­studenter eller studenter i sluttfasen av en femårig profesjonsutdanning.

Tema for prøveforelesningen (oppgitt emne) bestemmes av bedømmelseskomiteen og blir sendt til kandidaten per e-post 10 arbeidsdager før disputasdatoen.

Når kandidaten har mottatt tittelen på prøveforelesningen, anbefales det å diskutere med veiledere eller andre i fagmiljøet hvordan tittelen skal forstås og hvordan forelesningen skal avgrenses og disponeres. Dette bør det også gjøres rede for i begynnelsen av forelesningen. Kandidaten bør holde forelesningen for tilhørere på forhånd, for å få innspill på innhold og fremføring.

Prøveforelesningen holdes vanligvis samme dag som disputasen og skal vare i 45 minutter. Det er viktig å holde seg til denne tidsrammen, siden det å ikke holde tiden (dette gjelder både hvis prøve­forelesningen er for kort eller for lang) kan innebære at prøveforelesningen blir underkjent.

Prøveforelesningen holdes normalt på engelsk, men dersom bedømmelseskomiteen forstår norsk, er det anledning til å holde prøveforelesningen på norsk. I spesielle tilfeller kan man søke om å gjennomføre prøveforelesningen og disputasen på andre språk.

Bedømmelseskomiteen vurderer prøveforelesningen, som må bedømmes til bestått før disputasen kan avholdes. Dersom prøveforelesningen ikke godkjennes må kandidaten holde en ny prøveforelesning før disputas kan gjennomføres. Dette kan tidligst skje etter seks (6) måneder. Ny prøveforelesning, og disputas, bedømmes om mulig av opprinnelig komité.

Prosedyrer for prøveforelesning  
Disputasens leder, bedømmelseskomiteen og kandidaten går i prosesjon inn i lokalet, kandidaten går til podiet, de andre setter seg.

Kandidaten foreleser over oppgitt emne i 45 minutter, og takker deretter for oppmerksomheten. Vanligvis åpnes det ikke for spørsmål etter prøveforelesningen. Kandidaten går ut av lokalet og de andre følger på i prosesjon. Bedømmelseskomiteen møtes i pausen og beslutter om prøveforelesningen godkjennes eller ikke.

Disputas  
Kandidaten skal presentere og forsvare sitt arbeid i en offentlig disputas, og må bestå denne for at doktorgradsprøven skal være bestått.

Disputasen skal være en faglig diskusjon mellom opponenter og kandidat vedrørende problem­formuleringer, metodisk, empirisk og teoretisk grunnlag, dokumentasjon og fremstillingsform. Opponentene legger gjerne spesiell vekt på å få etterprøvd holdbarheten av viktige konklusjoner som kandidaten har trukket i sitt arbeid. Problemstillingene som opponentene velger å forfølge, behøver ikke være begrenset til de som er omtalt i komiteens uttalelse om avhandlingen. Kandidaten kan derfor få spørsmål fra hele avhandlingen, både fra innlednings­kapitlet («kappen») og fra de ulike artiklene. De to opponentene tar vanligvis for seg ulike deler av avhandlingen, for eksempel ulike artikler, men arbeidsfordelingen mellom opponentene varierer. Komiteens tredje medlem (koordinatoren fra NMBU) deltar vanligvis ikke aktivt under disputasen.

Kandidaten bør lese komiteens innstilling/rapport nøye før disputasen. I tillegg til at komiteen i sin rapport gir en generell uttalelse om hvorvidt de finner avhandlingen akseptabel for forsvar, kommenterer de vanligvis sterke og svake sider ved avhandlingen. Disse problemstillingene er svært relevante å ta opp under disputasen.

Prosedyre for disputas  
Disputasens leder, bedømmelseskomiteen og kandidaten går i prosesjon inn, lederen går opp på podiet mens de andre setter seg. Lederen åpner disputasen, gjør kort rede for innleveringen og bedømmelsen av avhandlingen og vurderingen av prøveforelesningen, og orienterer om det som skal foregå.

Kandidaten går så fram og gjør rede for hensikten med og resultatene av det vitenskapelige arbeidet, inkludert betydningen av arbeidet og de resultatene som er oppnådd. Anbefalt lengde på presentasjonen er ca 30 minutter.

Når kandidaten er ferdig med presentasjonen starter opponentenes utspørring av kandidaten. Vanligvis innleder førsteopponenten utspørringen, mens andreopponenten avslutter den.

Øvrige tilstedeværende som ønsker å delta i drøftingen, må under disputasen gi melding om dette til disputasens leder før andreopponenten får ordet. Hver opponent bruker gjerne inntil en time på utspørringen, men dette varierer. Normalt varer hele seremonien mellom to og tre timer. Hvordan første- og andreopponent fordeler arbeidet seg imellom kan også variere.

Etter at siste opponent har satt seg gis kandidaten anledning til å takke, og disputasleder avslutter disputasen. Disputaslederen, opponentene og kandidaten forlater lokalet i prosesjon.

Doktorgradsmiddag  
Samme kveld som disputasen er avholdt er det vanlig (men ikke påkrevd) at kandidaten arrangerer en middag hvor disputasleder, bedømmelseskomité og veiledere inviteres, i tillegg til familie, venner og kolleger. Denne middagen betales av kandidaten, men visse kostnader kan trekkes av på skatten. Les mer om dette på [skatteetatens nettsider](http://www.skatteetaten.no/no/Person/Selvangivelse/Fradrag/Andre-fradrag/Fradrag-for-kostnader-til-doktorgrad/).